CELEX: 62022TN0059
Language: mt
Date: 2022-01-31 00:00:00
Title: Kawża T-59/22: Rikors ippreżentat fil-31 ta’ Jannar 2022 – Conserve Italia e Conserves France vs Il-Kummissjoni

4.4.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 148/31
            
         
      Rikors ippreżentat fil-31 ta’ Jannar 2022 – Conserve Italia e Conserves France vs Il-Kummissjoni
      (Kawża T-59/22)
      (2022/C 148/42)
      Lingwa tal-kawża: it-Taljan
      
         Partijiet
      
      
         Rikorrenti: Conserve Italia – Consorzio Italiano fra cooperative agricole Soc. coop. agr. (San Lazzaro di Savena, l-Italja), Conserves France (Tarascon, Franza) (rappreżentanti: L. Di Via, M. Petite, L. Tresoldi u E. Belli, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tiddikjara r-rikors ammissibbli;
               
            
                  —
               
               
                  tannulla d-deċiżjoni tal-Kummissjoni Ewropea C (2021) 8259 tad-19 ta’ Novembru 2021 (Każ AT.40127 – Ħaxix tal-bott), dwar proċedimenti skont l-Artikolu 101 TFUE u tal-Artikolu 53 tal-Ftehim ŻEE f’dak li jikkonċerna l-kalkolu tal-multa;
               
            
                  —
               
               
                  tnaqqas l-ammont tal-multa u tikkonċedi kwalunkwe miżura li l-Qorti Ġenerali tqis xierqa; u
               
            
                  —
               
               
                  tikkundanna lill-Kummissjoni Ewropea għall-ħlas lil Conserve Italia u Conserves France tal-ispejjeż relatati ma’ din il-proċedura.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw żewġ motivi.
      
                  1.
               
               
                  L-ewwel motiv ibbażat fuq il-ksur tal-Artikolu 101(1) TFUE, it-tielet subparagrafu tal-Artikolu 23(3) tar-Regolament 1/2003 (1) u tal-punt 33 tal-Linji gwida dwar il-kalkolu tal-ammont tal-multi imposti b’applikazzjoni tal-Artikolu 23(2)(a) tar-Regolament 1/2003, minħabba żball ta’ fatt u ta’ liġi bbażat fuq li Conserve Italia hija kkwalifikata bħala impriża minflok bħala assoċjazzjoni ta’ impriżi u vizzju fid-determinazzjoni tal-limitu legali tal-multa.
                  
                              —
                           
                           
                              Ir-rikorrenti jsostnu f’dan ir-rigward li huma jikkontestaw il-kwalifika żbaljata ta’ Conserve Italia bħala “impriża” pjuttost milli bħala “assoċjazzjoni ta’ impriżi” għall-finijiet tal-applikazzjoni tal-Artikolu 101(1) TFUE u tal-Artikolu 53 tal-Ftehim dwar iż-Żona Ekonomika Ewropea (ŻEE). In-nuqqas ta’ rikonoxximent, fid-deċiżjoni kkontestata, tan-natura ta’ “assoċjazzjoni ta’ impriżi” – skont il-kunċett proprju u awtonomu żviluppat mid-dritt tal-kompetizzjoni tal-Unjoni – ta’ Conserve Italia wassal għal żball gravi fil-kalkolu tal-limitu legali tal-multa.
                           
                        
            
                  2.
               
               
                  It-tieni motiv ibbażat fuq il-ksur tal-Artikolu 101(1) TFUE tal-Artikolu 23 tar-Regolament 1/2003 u tal-punti 14, 19, 20, 22, 24 u 25 tal-Linji Gwida, minħabba żball fil-kwantifikazzjoni tal-ammont bażiku.
                  
                              —
                           
                           
                              Ir-rikorrenti jsostnu f’dan ir-rigward fl-ewwel lok li, meta ddeterminat il-valur tal-bejgħ ta’ riferiment għall-kalkolu tal-ammont bażiku tal-multa, il-Kummissjoni wettqet żball billi ħadet inkunsiderazzjoni l-valur tal-bejgħ mwettaq fiż-ŻEE kollha. Fit-tieni lok, ir-rikorrenti jikkunsidraw li l-applikazzjoni, mill-Kummissjoni, ta’ proporzjon ta’ 18 % tal-valur tal-bejgħ sabiex jiġi ddeterminat l-ammont bażiku tal-multa ma hijiex iġġustifikata. Barra minn hekk, il-Kummissjoni Ewropea takkuża lil Conserve Italia li pparteċipat għall-ksur matul perijodu li jikkorrispondi għat-tul totali tal-ksur, mingħajr ma ħadet inkunsiderazzjoni l-fatt li l-parteċipazzjoni tagħha għal kull ftehim kienet ħafna iktar limitata u bl-ebda mod kontinwa, peress li l-implimentazzjoni tal-ftehim kienet ġiet interrotta diversi drabi.
                           
                        
            
         (1)  Regolament tal-Kunsill (KE) Nru 1/2003 tas-16 Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU Edizzjoni Speċjali bil-Malti: Kapitolu 8, Vol. 2, p. 205).